CPF ได้รับรางวัลความยั่งยืน Silver Class ตอกย้ำองค์กรชั้นนำระดับโลก
CPF ได้รับรางวัลความยั่งยืน Silver Class ตอกย้ำองค์กรชั้นนำระดับโลก
CPF ได้รับรางวัลความยั่งยืน Silver Class ตอกย้ำองค์กรชั้นนำระดับโลก
8 ก.พ. 2564

บริษัท เจริญโภคภัณฑ์อาหาร จำกัด (มหาชน) หรือ CPF (ซีพีเอฟ)ได้รับรางวัลความยั่งยืนระดับ Silver Class และได้ประกาศเผยแพร่ใน The Sustainability Yearbook 2021 จัดโดย S&amp;P Global ตอกย้ำความมุ่งมั่นในการเป็นผู้นำด้านความยั่งยืนระดับโลกในฐานะ “ครัวของโลก”
นายวุฒิชัย สิทธิปรีดานันท์ รองกรรมการผู้จัดการอาวุโส ด้านความรับผิดชอบต่อสังคมและการพัฒนาอย่างยั่งยืน CPF กล่าวว่า การได้รับรางวัลความยั่งยืนระดับ Silver Class ซึ่งแสดงไว้ใน The Sustainability Yearbook 2021 ในกลุ่มอุตสาหกรรมผลิตภัณฑ์อาหาร สะท้อนถึงความเป็นองค์กรชั้นนำระดับโลกที่มีผลการดำเนินงานและการพัฒนาด้านความยั่งยืนที่ดีเยี่ยม  ซึ่งซีพีเอฟได้รับรางวัลดังกล่าวต่อเนื่องมาตั้งแต่ปี 2561
“การได้รับรางวัลความยั่งยืนครั้งนี้ นับเป็นอีกหนึ่งก้าวสำคัญในเส้นทางการเติบโตอย่างยั่งยืนของบริษัท ที่แสดงถึงผลงานดำเนินงานด้านความยั่งยืนที่โดดเด่นของบริษัทฯ โดย The Sustainability Yearbook  เป็นแหล่งข้อมูลด้านความยั่งยืนขององค์กรระดับโลกที่มีความน่าเชื่อถือสูง จึงมีส่วนช่วยสร้างความเชื่อมั่นต่อซีพีเอฟให้กับผู้มีส่วนได้เสียทุกกลุ่มทั่วโลก” นายวุฒิชัยกล่าว 
สำหรับ S&amp;P Global เป็นผู้เชี่ยวชาญด้านการลงทุนเกี่ยวกับความยั่งยืนได้ประสานความร่วมมือกับกลุ่มดัชนีความยั่งยืนของดาวโจนส์ (Dow Jones Sustainability Indices หรือ DJSI) เพื่อประเมินผลการดำเนินงานด้านการพัฒนาอย่างยั่งยืนของบริษัทต่างๆทั่วโลกใน 61 อุตสาหกรรม โดยในแต่ละปี S&amp;P Global จะมีการจัดอันดับใน The Sustainability Yearbook ประจำปี ทั้งนี้ ซีพีเอฟ ได้รับรางวัลระดับ Silver Class ซึ่งใช้คะแนนจากการตอบแบบประเมิน DJSI (Dow Jones Sustainability Indices) ที่มีคะแนนอยู่ในช่วง 1% – 5% ของบริษัทที่มีผลการดำเนินการด้านความยั่งยืนสูงสุดในแต่ละกลุ่มอุตสาหกรรม
โดยความสำเร็จครั้งนี้ ตอกย้ำความมุ่งมั่นของซีพีเอฟในการดำเนินธุรกิจตามแนวทางการพัฒนาอย่างยั่งยืนบนหลักการกำกับดูแลกิจการที่ดี ตามแนวทาง “ESG” ในทุกประเทศที่บริษัทเข้าไปดำเนินธุรกิจ ตามกลยุทธ์ความยั่งยืน 3 เสาหลัก “อาหารมั่นคง สังคมพึ่งตน และดินน้ำป่าคงอยู่” ซึ่งเป็นไปตามหลักปรัชญา 3 ประโยชน์ (ต่อประเทศ ประชาชน และบริษัท) และสนับสนุนเป้าหมายการพัฒนาอย่างยั่งยืนขององค์การสหประชาชาติ (Sustainable Development Goals : SDGs) อย่างต่อเนื่อง เพื่อร่วมยกระดับคุณภาพชีวิตที่ดีของทุกคนและร่วมสร้างสมดุลของเศรษฐกิจ สังคม และสิ่งแวดล้อม ทั้งนี้ บริษัทฯ ยังให้ความสำคัญกับการพัฒนาผลการดำเนินด้านความยั่งยืนอย่างต่อเนื่องเพื่อการมุ่งสู่เป้าหมายสูงสุดที่ ท้าทาย และยืนหยัดได้อย่างยั่งยืนในระยะยาว